CELEX: 32013R1018
Language: bg
Date: 2013-10-23 00:00:00
Title: Регламент (ЕС) № 1018/2013 на Комисията от 23 октомври 2013 година за изменение на Регламент (ЕС) № 432/2012 за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата  текст от значение за ЕИП

24.10.2013   
            
            
               BG
            
            
               Официален вестник на Европейския съюз
            
            
               L 282/43
            
         РЕГЛАМЕНТ (ЕС) № 1018/2013 НА КОМИСИЯТА
   от 23 октомври 2013 година
   за изменение на Регламент (ЕС) № 432/2012 за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1924/2006 на Европейския парламент и на Съвета от 20 декември 2006 г. относно хранителни и здравни претенции за храните (1), и по-специално член 13, параграф 3 от него,
   като има предвид, че:
   
               (1)
            
            
               Съгласно член 13, параграф 3 от Регламент (ЕО) № 1924/2006 Комисията прие Регламент (ЕС) № 432/2012 от 16 май 2012 г. за създаване на списък на разрешените здравни претенции за храни, различни от претенциите, които се отнасят до намаляване на риска от заболяване и до развитието и здравето на децата (2).
            
         
               (2)
            
            
               Към момента на приемане на списъка на разрешените здравни претенции обаче Европейският орган за безопасност на храните („Органът“) не беше приключил оценката на определен брой здравни претенции или Комисията все още не се беше произнесла по тях (3).
            
         
               (3)
            
            
               От тези претенции Органът даде положителна оценка на здравната претенция относно ефекта на въглехидратите върху поддържането на функцията на мозъка и предложи като подходящо условие за използване на претенцията следното: „Изчислено е, че дневният прием на 130 g гликемични въглехидрати покрива потребностите на мозъка от глюкоза“ (4).
            
         
               (4)
            
            
               В член 13, параграф 3 от Регламент (ЕО) № 1924/2006 се предвижда, че разрешените здравни претенции трябва да бъдат придружени от всички необходими условия (в това число и ограничения) за използването им. Съответно списъкът на разрешените претенции следва да включва формулировката на претенциите, специфичните условия за използването им, както и, когато е приложимо, условията или ограниченията за използване и/или допълнителна информация или предупреждение в съответствие с изискванията на Регламент (ЕО) № 1924/2006 и със становищата на Органа.
            
         
               (5)
            
            
               Редица държави членки обаче изразиха загриженост, че при условията му за използване това разрешение ще популяризира и насърчи приема на храни със съдържание на захари, различни от естествено съдържащите се в тях. Освен това то може да предаде на потребителите противоречиво и объркващо послание, особено с оглед на националните диетологични препоръки за намаляване на приема на захари. Счита се, че противоречивите цели, породени от тази конкретна здравна претенция, могат да бъдат постигнати, като претенцията се разреши само при специфични условия за използване, които ограничават обхвата ѝ на използване до храни, които са или с ниско съдържание на захари, или до храни, към които не са добавени захари, въпреки че могат да са с естествено съдържание на захар.
            
         
               (6)
            
            
               Настоящият регламент се прилага шест месеца след датата на влизането му в сила, за да се даде възможност на стопанските субекти в хранителната промишленост да се съобразят с неговите изисквания.
            
         
               (7)
            
            
               В съответствие с член 20, параграф 1 от Регламент (ЕО) № 1924/2006 регистърът на хранителните и здравните претенции, който съдържа всички разрешени здравни претенции, следва да бъде актуализиран в светлината на настоящия регламент.
            
         
               (8)
            
            
               При определянето на мерките, предвидени в настоящия регламент, бяха взети предвид коментарите и становищата, представени на Комисията от представителите на широката общественост и заинтересованите страни.
            
         
               (9)
            
            
               Поради това Регламент (ЕС) № 432/2012 следва да бъде съответно изменен.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и не бяха обект на възражение нито от страна на Европейския парламент, нито от страна на Съвета,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложението към Регламент (ЕС) № 432/2012 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   Той се прилага от 13 май 2014 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 23 октомври 2013 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 404, 30.12.2006 г., стр. 9.
   
      (2)  ОВ L 136, 25.5.2012 г., стр. 1.
   
      (3)  Отговаря на 2232 вписвания (ID) в консолидирания списък.
   
      (4)  http://www.efsa.europa.eu/en/efsajournal/doc/2226.pdf
   
      ПРИЛОЖЕНИЕ
      В приложението към Регламент (ЕС) № 432/2012 се вмъква следното вписване по азбучен ред:
      
         
                     Хранително вещество, вещество, храна или категория храни
                  
                  
                     Претенция
                  
                  
                     Условия за използването на претенцията
                  
                  
                     Условия и/или ограничения за употребата на храната и/или допълнителна информация или предупреждение
                  
                  
                     Брой на бюлетина на ЕОБХ
                  
                  
                     Номер на съответното вписване в консолидирания списък, представен на ЕОБХ за оценка
                  
               
                     „Въглехидрати
                  
                  
                     Въглехидратите допринасят за поддържането на нормална функция на мозъка
                  
                  
                     Като условие за поставянето на претенцията се предоставя информация за потребителя, че благотворният ефект се получава при дневен прием на 130 g въглехидрати от всички източници.
                     Претенцията може да се използва за храна, която съдържа най-малко 20 g въглехидрати, които се метаболизират от човека, с изключение на полиоли, в количествено определена порция, и която отговаря на хранителната претенция НИСКО СЪДЪРЖАНИЕ НА ЗАХАРИ или БЕЗ ДОБАВЕНИ ЗАХАРИ от приложението към Регламент (ЕО) № 1924/2006.
                  
                  
                     Претенцията не се използва за храна, която представлява 100 % захари.
                  
                  
                     2011;9(6):2226
                  
                  
                     603,653“